Ilmoitus Kiinan kansantasavallasta, Japanista, Korean tasavallasta, Malesiasta, Singaporesta, Taiwanista ja Thaimaasta peräisin olevien yksityiskäyttöön tarkoitettujen telekopiolaitteiden tuontiin sovellettavien polkumyyntitoimenpiteiden tarkastelun vireillepanosta

(2000/C 184/10)

(ETA:n kannalta merkityksellinen teksti)

Komissio on omasta aloitteestaan päättänyt panna vireille 22 joulukuuta 1995 annetun neuvoston asetuksen (EY) N:o 384/96(1), sellaisena kuin se on viimeksi muutettuna asetuksella (EY) 905/98(2), jäljempänä "perusasetus", 11 artiklan 3 kohdan nojalla Kiinan kansantasavallasta, Japanista, Korean tasavallasta, Malesiasta, Singaporesta, Taiwanista ja Thaimaasta peräisin olevien yksityiskäyttöön tarkoitettujen telekopiolaitteiden tuontiin sovellettavien voimassa olevien polkumyyntitoimenpiteiden välivaiheen tarkastelun. Kyseinen tarkastelu koskee menettelyn kaikkia näkökohtia.

1. Tuote

Kyseiset tuotteet ovat Kiinan kansantasavallasta, Japanista, Korean tasavallasta, Malesiasta, Singaporesta, Taiwanista ja Thaimaasta peräisin olevat yksityiskäyttöön tarkoitetut telekopiolaitteet. Tuotteet määriteltiin neuvoston asetuksessa (EY) N:o 904/98 CN-koodiin 8517 21 00 kuuluviksi telekopiolaitteiksi, joiden paino on enintään 5 kilogrammaa ja joiden runko-osan enimmäismitat (leveys × syvyys × korkeus) ovat enintään 470 mm × 450 mm × 170 mm, jäljempänä "yksityiskäyttöön tarkoitetut telekopiolaitteet" tai "tarkasteltavana oleva tuote". Tuotemääritelmään eivät kuitenkaan kuulu mustesuihku-, laser- tai LED- (Light Emitting Diode) tulostustekniikkaa käyttävät telekopiolaitteet.

Kuten jäljempänä 3 kohdassa mainitaan, tutkimuksessa tarkastellaan sitä, soveltuuko edellä esitetty tuotemääritelmä nykyisin yhteisön markkinoilla myytävien yksityiskäyttöön tarkoitettujen telekopiolaitteiden yksilöintiin.

Edellä mainittu CN-koodi annetaan ainoastaan ohjeellisena.

2. Voimassa olevat toimenpiteet

Nykyisin voimassa olevat toimenpiteet ovat asetuksella (EY) N:o 904/98(3), jäljempänä "asetus", käyttöön otetut lopulliset polkumyyntitullit.

3. Tarkastelun perusteet

Komissio on polkumyyntitoimenpiteiden käyttöönotosta lähtien seurannut tiiviisti tarkasteltavana olevan tuotteen yhteisöön tulevan kokonaistuonnin kehittymistä. Tässä yhteydessä on tullut ilmi merkittäviä muutoksia kolmansien maiden ja yhteisön välisissä kauppavirroissa sekä tuontimäärän että tuontihintojen osalta, mikä osoittaa olosuhteiden muuttuneen.

Lisäki teknisen ja teknologisen kehityksen ansiosta varsinkin tulostustekniikka ja tuotteen fyysiset ominaisuudet ovat kehittyneet. Yhteisön tuotannonala onkin esittänyt väitteitä ja näyttöä siitä, että tämän ilmoituksen 1 kohdassa mainittu alkuperäinen tuotemääritelmä on vanhentunut kyseiseen uuteen kehitykseen liittyvien muuttuneiden olosuhteiden myötä erityisesti tulostustekniikan osalta, joka vaikuttaa muuttuneen olennaisesti kyseisen tapauksen alkuperäisen tutkimuksen jälkeen.

Lisäksi on väitetty, että polkumyyntitoimenpiteiden toimivuus on heikentynyt, koska tuotteessa tapahtuneet pienet muutokset ovat johtaneet tuotteiden tuontiin sellaisiin CN-koodeihin kuuluvina, joihin ei sovelleta toimenpiteitä. Tämän vuoksi on aiheellista täysimääräisesti tarkastella voimassa olevia toimenpiteitä.

4. Menettely

Kuultuaan neuvoa-antavaa komiteaa komissio on päättänyt, että välivaiheen tarkastelun vireille panemiseksi on olemassa riittävä näyttö, minkä vuoksi se panee vireille tutkimuksen perusasetuksen 11 artiklan 3 kohdan nojalla. Tässä tutkimuksessa arvioidaan tarve voimassa olevien toimenpiteiden jatkamiseen, poistamiseen tai muuttamiseen.

a) Tuotemääritelmää koskeva näkökanta

Erityisesti niitä asianomaisia osapuolia, jotka osallistuivat tämän tarkastelun kohteena oleviin voimassa oleviin toimenpiteisiin johtaneeseen tutkimukseen, pyydetään esittämään huomautuksensa tuotemääritelmästä ja antamaan yksityiskohtaiset tekniset tiedot kaikista yksityiskäyttöön tarkoitetuista telekopiolaitteista riippumatta siitä, täyttävätkö ne neuvoston asetuksessa (EY) N:o 904/98 määritetyt perusteet vai eivät, jäljempänä 5 kohdan b alakohdassa asetetussa määräajassa.

b) Kyselylomakkeet

Saadakseen tutkimuksensa kannalta välttämättöminä pitämänsä tiedot komissio lähettää kyselylomakkeet yhteisön tuottajille ja niitä edustavalle järjestölle yhteisössä, vientiä harjoittaville tuottajille ja kaikille niille tuojille ja käyttäjiä edustaville järjestöille, jotka osallistuivat tämän tarkastelun kohteena oleviin voimassa oleviin toimenpiteisiin johtaneeseen tutkimukseen. Samanaikaisesti jäljennös vastaavasta kyselylomakkeesta lähetetään kaikille tiedossa oleville vientiä harjoittavia tuottajia ja tuojia edustaville järjestöille.

Viejämaiden viranomaisille ilmoitetaan vientiä harjoittavista tuottajista, joita asian tiedetään koskevan, ja kyseisille viranomaisille lähetetään jäljennös vientiä harjoittaville tuottajille lähetetystä kyselylomakkeesta.

Niitä asianomaisia osapuolia, jotka eivät osallistuneet tämän tarkastelun kohteena oleviin voimassa oleviin toimenpiteisiin johtaneeseen tutkimukseen, pyydetään ottamaan yhteyttä komissioon viipymättä saadakseen selville, koskeeko tarkastelu niitä, jolloin niiden pitäisi pyytää kyselylomake mahdollisimman pian, kuitenkin viimeistään 15 päivän kuluessa tämän ilmoituksen julkaisemisesta Euroopan yhteisöjen virallisessa lehdessä. Kyselylomakkeita koskevat pyynnöt on toimitettava kirjallisina jäljempänä mainittuun osoitteeseen ja niissä on mainittava asianomaisen osapuolen nimi, osoite, puhelinnumero sekä faksi- ja/tai teleksinumero.

c) Tietojen kerääminen ja osapuolten kuuleminen

Kaikkia asianomaisia osapuolia, jotka voivat osoittaa tämän erityisen tutkimuksen tulosten todennäköisesti vaikuttavan niihin, pyydetään esittämään kantansa kirjallisesti ja toimittamaan asiaa tukeva näyttö.

Komissio voi lisäksi kuulla asianomaisia osapuolia, jos ne pyytävät sitä kirjallisesti ja osoittavat, että niiden kuulemiseen on erityisiä syitä.

d) Kolmannen markkinatalousmaan valitseminen

Perusasetuksen 2 artiklan 7 kohdan mukaisesti on suunniteltu Korean valitsemista viitemaaksi soveltuvaksi kolmanneksi markkinatalousmaaksi normaaliarvon määrittämiseksi Kiinan kansantasavallan osalta. Asianomaisia osapuolia pyydetään esittämään huomautuksensa kyseisen valinnan soveltuvuudesta tämän ilmoituksen 5 kohdan c alakohdassa asetetussa erityisessä määräajassa.

e) Markkinatalousasema

Normaaliarvo määritetään perusasetuksen 2 artiklan 7 kohdan b alakohdan mukaisesti niiden Kiinan kansantasavallan vientiä harjoittavien tuottajien osalta, jotka väittävät toimivansa markkinatalousolosuhteissa eli täyttävänsä perusasetuksen 2 artiklan 7 kohdan c alakohdassa esitetyt vaatimukset ja esittävät siitä riittävän näytön. Niiden vientiä harjoittavien tuottajien, jotka aikovat esittää tätä koskevan asianmukaisesti perustellun vaatimuksen, on tehtävä se tämän ilmoituksen 5 kohdan d alakohdassa asetetussa erityisessä määräajassa. Komissio lähettää vaatimuslomakkeet kaikille tarkasteltavana olevan tuotteen tiedossa oleville vientiä harjoittaville tuottajille Kiinan kansantasavallassa sekä Kiinan viranomaisille.

f) Yhteisön etu

Päätöksen tekemiseksi siitä, onko yhteisön edun mukaista jatkaa, poistaa tai muuttaa voimassa olevia toimenpiteitä, yhteisön tuotannonala, tuojat, niitä edustavat järjestöt, edustavat käyttäjät ja edustavat kuluttajajärjestöt voivat tämän ilmoituksen 5 kohdan a alakohdassa asetetussa määräajassa ilmoittautua ja toimittaa tietoja komissiolle perusasetuksen 21 artiklan mukaisesti, mikäli ne osoittavat, että niiden toiminta on objektiivisesti katsottuna yhteydessä tarkasteltavana olevaan tuotteeseen. Olisi huomattava, että 21 artiklan nojalla toimitetut tiedot otetaan huomioon ainoastaan, jos ne on tosiasioihin perustuvalla näytöllä osoitettu oikeiksi tietoja toimitettaessa.

5. Määräajat

a) Yleinen määräaika

Jotta asianomaisten osapuolten huomautukset voitaisiin ottaa huomioon tutkimuksessa, osapuolten on ilmoittauduttava, esitettävä kantansa kirjallisesti ja toimitettava tiedot, mikäli toisin ei määrätä, 40 päivän kuluessa tämän ilmoituksen julkaisemisesta Euroopan yhteisöjen virallisessa lehdessä. Asianomaiset osapuolet voivat myös pyytää komissiolta saada tulla kuulluiksi samassa määräajassa. Kyseistä määräaikaa sovelletaan myös kaikkiin niihin asianomaisiin osapuoliin, jotka eivät ole komission tiedossa, ja tästä syystä näiden osapuolten edun mukaista on ottaa viipymättä yhteyttä komissioon.

b) Erityinen määräaika tuotemääritelmää koskevien näkökantojen esittämiseksi

Asianmukaisesti perustellut alkuperäisen tuotemääritelmän, sellaisensa kuin se on esitettynä tämän ilmoituksen 1 kohdassa, muutoksia koskevat huomautukset on toimitettava kirjallisina 21 päivän kuluessa tämän ilmoituksen julkaisemisesta Euroopan yhteisöjen virallisessa lehdessä.

c) Erityinen määräaika kolmannen markkinatalousmaan valitsemiseksi

Jos tutkimuksen osapuolet haluavat esittää huomautuksia siitä, voidaanko Koreaa pitää soveltuvana kolmantena markkinatalousmaana normaaliarvon määrittämiseksi Kiinan kansantasavallan osalta, kuten tämän ilmoituksen 4 kohdan d alakohdassa mainitaan, niiden on toimitettava huomautuksensa 10 päivän kuluessa tämän ilmoituksen julkaisemisesta Euroopan yhteisöjen virallisessa lehdessä.

d) Erityinen määräaika markkinatalousasemaa koskevien vaatimusten esittämiseksi

Tämän ilmoituksen 4 kohdan e alakohdan mukaiset asianmukaisesti perustellut markkinatalousasemaa koskevat vaatimukset on toimitettava kirjallisina 21 päivän kuluessa tämän ilmoituksen julkaisemisesta Euroopan yhteisöjen virallisessa lehdessä.

e) Erityinen määräaika kyselyn vastausten palauttamiseksi

Tämän ilmoituksen 4 kohdan b alakohdan mukaiset kyselyyn annetut vastaukset on toimitettava kirjallisina 37 päivän kuluessa kyselylomakkeiden lähettämisajankohdasta.

Komission osoite: Euroopan komissio Kauppapolitiikan pääosasto

Linjat C ja E

(DM 24 - 8/38)

Rue de la Loi/Wetstraat 200 B - 1049 Bruxelles/Brussel Faksinumero (32-2) 295 65 05 Teleksinumero: COMEU B 21877

6. Yhteistyöstä kieltäytyminen

Jos asianomainen osapuoli kieltäytyy antamasta tai ei muusta syystä toimita tarvittavia tietoja tämän ilmoituksen 5 kohdassa asetetun määräajan kuluessa tai jos se merkittävästi vaikeuttaa tutkimusta, päätelmät, riippumatta siitä, ovatko ne myönteisiä tai kielteisiä, voidaan tehdä käytettävissä olevien tietojen perusteella perusasetuksen 18 artiklan mukaisesti.

Jos todetaan, että asianomainen osapuoli on toimittanut vääriä tai harhaanjohtavia tietoja, niitä ei oteta huomioon ja niiden sijasta voidaan käyttää saatavissa olevia tietoja.

(1) EYVL L 56, 6.3.1996, s. 1.

(2) EYVL L 128, 30.4.1998, s. 18.

(3) EYVL L 128, 30.4.1998, s. 1.